CELEX: 32010R1084
Language: bg
Date: 2010-11-25 00:00:00
Title: Регламент (ЕС) № 1084/2010 на Комисията от 25 ноември 2010 година за изменение на Регламент (ЕО) № 612/2009 за установяване на общи подробни правила за прилагане на режима на възстановяванията при износ на земеделски продукти, що се отнася до еквивалентността в рамките на режим активно усъвършенстване

26.11.2010   
            
            
               BG
            
            
               Официален вестник на Европейския съюз
            
            
               L 310/1
            
         РЕГЛАМЕНТ (ЕС) № 1084/2010 НА КОМИСИЯТА
   от 25 ноември 2010 година
   за изменение на Регламент (ЕО) № 612/2009 за установяване на общи подробни правила за прилагане на режима на възстановяванията при износ на земеделски продукти, що се отнася до еквивалентността в рамките на режим активно усъвършенстване
   ЕВРОПЕЙСКАТА КОМИСИЯ,
   като взе предвид Договора за функционирането на Европейския съюз,
   като взе предвид Регламент (ЕО) № 1234/2007 на Съвета от 22 октомври 2007 г. за установяване на обща организация на селскостопанските пазари и относно специфични разпоредби за някои земеделски продукти („Общ регламент за ООП“) (1), и по-специално член 167 и член 170 във връзка с член 4 от него,
   като има предвид, че:
   
               (1)
            
            
               Съгласно член 12, параграф 4, втора алинея от Регламент (ЕО) № 612/2009 на Комисията (2) възстановявания при износ се отпускат, когато съставката или съставките, за които е заявено искане за възстановяване, са били първоначално с произход от Общността (понастоящем Европейския съюз) и/или в свободно обращение, както предвижда параграф 1, и не са повече в свободно обращение изключително поради присъствието си в състава на други продукти. Посочената разпоредба се прилага, когато продукти с произход от Общността и/или в свободно обращение се преработват под режим активно усъвършенстване, както е посочено в членове 114—129 от Регламент (ЕИО) № 2913/92 на Съвета от 12 октомври 1992 г. относно създаване на Митнически кодекс на Общността (3).
            
         
               (2)
            
            
               Съгласно член 84, параграф 1, буква б) и член 89 от Регламент (ЕИО) № 2913/92 активното усъвършенстване е митнически икономически режим и режим с отложено плащане, който се приключва, когато стоките, поставени под този режим, или получените компенсаторни продукти получат ново допустимо митническо направление.
            
         
               (3)
            
            
               В член 115, параграф 1 от Регламент (ЕИО) № 2913/92 се предвижда митническите органи да разрешават компенсаторните продукти да бъдат получавани от еквивалентни стоки и компенсаторните продукти, получени от еквивалентни стоки, да бъдат изнасяни извън митническата територия на Общността преди внасянето на вносните стоки. В член 114, параграф 2, буква д) от същия регламент еквивалентните стоки се определят като общностни стоки, използвани вместо вносни стоки за производството на компенсаторни продукти. Съгласно член 545, параграфи 2 и 3 от Регламент (ЕИО) № 2454/1993 на Комисията от 2 юли 1993 г. за определяне на разпоредби за прилагане на Регламент (ЕИО) № 2913/92 на Съвета за създаване на Митнически кодекс на Общността (4) еквивалентните стоки и компенсаторните продукти, изработени от тях, се третират като необщностни стоки, а вносните стоки — като общностни стоки от момента на приемането на декларацията за приключване на митническия режим, а когато вносните стоки се пускат на пазара преди приключването на митническия режим, те променят статуса си в момента на пускането им на пазара. В случай на предварителен износ компенсаторните продукти се третират като необщностни стоки при приемането на декларацията за износ, при условие че предназначените за внос стоки са поставени под митническия режим; вносните стоки се третират като общностни стоки при поставянето им под режима.
            
         
               (4)
            
            
               Тъй като според правилата за използване на еквивалентните стоки митническият статус на вносните стоки се променя на общностен статус и режим активно усъвършенстване е или ще бъде приключен съгласно този факт, вносните стоки не подлежат на облагане с вносни мита. Вследствие на това при посочените обстоятелства цената в Съюза на еквивалентните износни стоки с произход от Общността се компенсира с цената на вносните стоки на световния пазар и следователно няма основание разликата в цената на световния пазар и цената в Съюза на еквивалентните износни стоки да бъде покрита от възстановяване при износ съгласно член 162 от Регламент (ЕО) № 1234/2007.
            
         
               (5)
            
            
               От гледна точка на яснотата и правната сигурност е уместно възстановяванията при износ да бъдат изрично изключени в Регламент (ЕО) № 612/2009, когато продуктите се изнасят според правилата за използване на еквивалентни стоки.
            
         
               (6)
            
            
               Следователно Регламент (ЕО) № 612/2009 следва да бъде съответно изменен.
            
         
               (7)
            
            
               Мерките, предвидени в настоящия регламент, съответстват на становището на Управителния комитет за общата организация на селскостопанските пазари,
            
         ПРИЕ НАСТОЯЩИЯ РЕГЛАМЕНТ:
   Член 1
   В член 12, параграф 1 от Регламент (ЕО) № 612/2009 се добавя следната алинея:
   
      „Не се отпускат възстановявания за продуктите, които се използват като еквивалентни стоки по смисъла на член 114, параграф 2, буква д) от Регламент (ЕИО) № 2913/92.“
   
   Член 2
   Настоящият регламент влиза в сила на седмия ден след публикуването му в Официален вестник на Европейския съюз.
   
   
      Настоящият регламент е задължителен в своята цялост и се прилага пряко във всички държави-членки.
      Съставено в Брюксел на 25 ноември 2010 година.
      
         
            За Комисията
         
         
            Председател
         
         José Manuel BARROSO
      
   
   
      (1)  ОВ L 299, 16.11.2007 г., стр. 1.
   
      (2)  ОВ L 186, 17.7.2009 г., стр. 1.
   
      (3)  ОВ L 302, 19.10.1992 г., стр. 1.
   
      (4)  ОВ L 253, 11.10.1993 г., стр. 1.